
ΔΕΛΤΙΟ ΤΥΠΟY

Συνέχεια ενημέρωσης σχετικά με προσάραξη Φ/Γ πλοίου στην Αίγινα –Συνέχεια ενημέρωσης σχετικά με εντοπισμό 35 αλλοδαπών στη Νάξο - Απαγόρευση απόπλου σε Ι/Φ σκάφος στην Κύθνο – Ακυβερνησία Ι/Φ σκάφους στη Λευκάδα 


Συνέχεια ενημέρωσης:
	Αναφορικά με την προσάραξη φορτηγού (Φ/Γ) πλοίου σημαίας Παλάου στην Αίγινα, γνωρίζεται ότι, πρωινές ώρες χθες, πραγματοποιήθηκε η αποκόλληση του με τη συνδρομή του ρυμουλκού(Ρ/Κ) «ΠΑΝΤΟΚΡΑΤΩΡ» Ν. Π. 12369. Στη συνέχεια, το εν λόγω Φ/Γ πλοίο αγκυροβόλησε με ασφάλεια, παραπλεύρως του σημείου προσάραξης, χωρίς να αναφερθεί τραυματισμός ή να παρατηρηθεί θαλάσσια ρύπανση. Επιπροσθέτως ξεκίνησαν οι εργασίες επιθεώρησης των υφάλων του από εξειδικευμένο καταδυτικό συνεργείο, καθώς επίσης και η επιθεώρηση του πλοίου από τον αρμόδιο νηογνώμονα.

	Συνέχεια ενημέρωσης:
Αναφορικά με τον εντοπισμό 35 αλλοδαπών στην περιοχή «ΑΓΙΟΣ ΣΩΖΩΝ» της Νάξου την 21.07.26, στελέχη της Λιμενικής Αρχής της Νάξου προέβησαν στη σύλληψη ενός 30χρονου αλλοδαπού (υπήκοος Συρίας). Ο 30χρονος συνελήφθη για παράβαση του άρθρου 42 του Π.Κ. «Απόπειρα» και του άρθρου 24 του Ν.5038/2023 «Υποχρεώσεις ιδιωτών και υπαλλήλων -Κυρώσεις», καθώς προσπάθησε να διευκολύνει την παράνομη διαμονή των ανωτέρω στον ελλαδικό χώρο και να τους προωθήσει στην ενδοχώρα.

	Τις πρώτες πρωινές ώρες σήμερα, ενημερώθηκε η Λιμενική Αρχή της Κύθνου για περιστατικό πιθανής πρόσκρουσης ενός ιστιοφόρου (Ι/Φ) σκάφους σημαίας Πολωνίας, με επτά (07) αλλοδαπούς (υπήκοοι Πολωνίας) επιβαίνοντες στη θαλάσσια περιοχή του όρμου «ΦΥΚΙΑΔΑ» νήσου Κύθνου. Στο σημείο μετέβη Περιπολικό σκάφος Λ.Σ.-ΕΛ.ΑΚΤ. (ΠΛΣ) το οποίο εντόπισε το Ι/Φ, να έχει αποκολληθεί από βραχώδη ακτή, καθώς ο κυβερνήτης του δήλωσε ότι επακούμβησε ελαφρώς σε αυτή. Στη συνέχεια και αφού είχε προηγηθεί εμπλοκή σχοινιού στην προπέλα του σκάφους και απώλεια της άγκυράς του, το Ι/Φ κατέπλευσε με ασφάλεια με ιδία μέσα, συνοδεία του ΠΛΣ στο λιμάνι Μέριχα της Κύθνου. Από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση. Από τη Λιμενική Αρχή της Κύθνου που διενεργεί την προανάκριση, απαγορεύτηκε ο απόπλους του Ι/Φ, μέχρι την προσκόμιση βεβαιωτικού αξιοπλοΐας από τον αρμόδιο νηογνώμονα.

	Τις πρωινές ώρες σήμερα, ενημερώθηκε η Λιμενική Αρχή της Λευκάδας για περιστατικό ακυβερνησίας, λόγω μηχανικής βλάβης, ενός ιστιοφόρου (Ι/Φ) σκάφους ελληνικής σημαίας, στη θαλάσσια περιοχή «ΕΛΙΑ» Μεγανησίου Λευκάδας. Στο σημείο μετέβησαν Περιπολικό σκάφος Λ.Σ.-ΕΛ.ΑΚΤ. (ΠΛΣ) και το Ε/Γ-Τ/Ρ-Θ/Τ «ΑΓΙΑ ΣΚΕΠΗ» Ν. Λ. 344, τα οποία εντόπισαν το Ι/Φ με τους 2 αλλοδαπούς (υπηκόους Μεγάλης Βρετανίας) επιβαίνοντές του, καλά στην υγεία τους. Στη συνέχεια, το Ι/Φ κατέπλευσε με ασφάλεια στο λιμάνι του Μεγανησίου, με τη συνδρομή του Ε/Γ-Τ/Ρ-Θ/Τ και συνοδεία του ΠΛΣ. Από το Λιμεναρχείο Λευκάδας απαγορεύτηκε ο απόπλους του Ι/Φ, μέχρι την προσκόμιση βεβαιωτικού αξιοπλοΐας από τον αρμόδιο νηογνώμονα, ενώ από το περιστατικό δεν παρατηρήθηκε θαλάσσια ρύπανση.

